Higartil størsti trolaraordrin hjá Karstensen Í farnu viku frættist, at reiðaríið, Christian í Grótinum, hevur skrivað undir sáttmála við Karstensens-skipasmiðjuna í Danmark um at smíða ein nýggja Christian í Grótinum. Maritime Danmark skrivar, at talan er um størsta trolaraordran hjá Karstensen-skipasmiðjuni nakrantíð. Skrokkurin á nýggja Christiani í Grótinum verður smíðaður á Karstensen-skipasmiðjuni í Póllandi, og lidnað skipið verður ætlandi latið eigarunum í januar 2020. Sáttmálakostnaðurin liggur um 300 milliónir krónur, og talan er sostatt um størsta sáttmálan, sum Karstensen nakrantíð hevur gjørt í sambandi við eitt fiskiskip, skrivar Maritime Danmark. Skipið verður eitt hitt mest nútímans fiskiskipið í heiminum við nýggjastu maskintøknini, framkomnari útgerð og við framtíðarsniði. Serliga stór áherðsla er løgd á góðar arbeiðsumstøður, trygd og høggleika hjá manningini. Eins og við øðrum uppsjóvar fiskiskipum, sum Karstensen smíðar í Írlandi, Íslandi, Noregi, Svøríki og Danmark, hevur Christian í Grótinum eisini sítt egna snið. Nýggi Christian í Grótinum verður 89,35 metrar langur og 17-18 metrar breiður. Kelda: Karstensen-skipasmiðjan og Maritime Danmark